Američki generali u Pakistanu (25/9/01) - 2001-09-25
Washington informira Pakistan o američkim pripremama za vojne aktivnosti u regiji
Američko vojno izaslanstvo nalazi se u Islamabadu, gdje pakistanske generale informira o pripremama oružanih snaga Sjedinjenih Država za vojne aktivnosti u tom području. U glavnom gradu Pakistana je i visoko izaslanstvo Europske Unije – također u okviru stvaranja medjunarodne anti-terorističke koalicije. Kako iz Islamabada javlja dopisnik Jim Teeple, pakistanski i američki dužnosnici odbijaju komentirati sadržaj razgovora trojice visokih predstavnika američkih oružanih snaga i njihovih pakistanskih kolega. Pakistan se obvezao pomoći u napadu na Osamu bin Ladena i organizaciju . Izaslanstvo Europske Unije u Islamabadu predvodi povjerenik za vanjske poslove Javier Solana. On je izjavio da je cilj unije angažirati što veći broj zemalja u medjunarodna nastojanja da se odgovori na nedavne terorističke napade na Sjedinjene Države. Svjetska zdravstvena organizacija upozorila je na opasnost od terorističkih napada kemijskim i biološkim oružjem. Agencija Ujedinjenih naroda je poručila zapadnim zemljama da budu u punom stanju pripravnosti. Kako iz Londona izvješćuje Michael Drudge, izvršni direktor Svjetske zdravstvene organizacije, David Naborro, naglasio je da opasnost od napada kemijskim i bakteriološkim oružjem ne treba podcjenjivati. Dr. Naborro je izjavio britanskom radiju da postoji opasnost od masovnih napada anttraksom, pa čak i bakterijama velikih boginja. "Mislim da se zvona na uzbunu počinju oglašavati, jer postoji zabrinutost mogućnošću različitih oblika terorističkih napada. U takvim okolnostima bilo bi vrlo nesmotreno ako se ne bi bar razmišljalo o tome, a bilo bi još bolje planirati obranu od toga.” U Britaniji je inače naglo povećana prodaja gas-maski i zaštitne odjeće protiv kemijskog oružja. Međunarodni pritisak na afganistanske vlasti da izruče osumnjičenog terorista Osamu bin Ladena se nastavlja. Kako iz Kaira izvješćuje dopisnik Greg LaMotte, Saudijska Arabija je prekinula diplomatske odnose s avganistanskim vladajućim pokretom Taleban, zbog toga što nastavljaju skrivati i podržavati teroriste. U službenom priopćenju Rijada se navodi da saudijska vlada raskida sve odnose s Talebanskim vlastima zato što su “odbile poslušati sve savjete Kraljevstva Saudijske Arabije da prestanu pružati zaštitu i podršku zločincima i teroristima.” Odluka Riyada još više izolira avganistanske Talebane, s kojima su diplomatske odnose u subotu raskinuli i Ujedinjeni Arapski Emirati. Jedina zemlja koja održava odnose s vlastima u Kabulu sada je Pakistan.